Kjendisparade med gutta boys
Filmen "Entourage" er som å se fire episoder av den fabelaktige tv-serien på rappen. 
Bare med mer pupper og mer selvinnsikt. 
Mye Hollywood-selvironi, men mindre humor. 

Veien fra tv-serie med kultstatus til kino ender altfor ofte med gigantomani: alt skal være større, bedre og dras litt lengre, og rollefigurenes særegenheter spisses til nærmest karikaturer av seg selv. 
Husk "Sex and the city"! 
Men regissør og manusforfatter Doug Ellin har stort sett gått klar, selv om en Johnny Drama (Kevin Dillon) med plutselig selvinnsikt er helt på grensen. 
Og det er vel også en kraftig og ikke helt relevant økning i sex og nakne pupper også? 

Men vi som elsket hver eneste av de åtte sesongene av HBO-serien med samme navn får et fint gjensyn med hele det velopplagte ensemblet, og hele 42 superstjerner i små eller store glimt som seg selv. 

Og til dem som ikke har sett serien om de fire Queens-kompisene som lever på stor fot i Hollywood etter at Vince (Adrian Grenier) blir filmstjerne, mens agenten Ari Gold (Jeremy Piven) prøver å ordne opp i alt tullet de roter seg inn i: det man trenger å vite fortelles elegant gjennom et tv-intervju. 

Ari Gold er nå blitt studiosjef, og nyskilte Vince drømmer om å regissere. 
Men deres felles prosjekt krøller seg kraftig til når sønnen til filmens texanske investors jypling av en sønn blander seg inn i det kunstneriske. 

Og mens Ari får nye raserianfall og må gjenoppta terapien, lever Vince og hans følgesvenner det glade gutta boys-livet og tar for seg av alt Hollywood har å by på. 

Det er bare så veldig mye som må med! 
Eks-assistent Lloyd dukker opp, men har lite å spille på. 
Eric og Turtle har bare for mye dametrøbbel for én film, og det er bare for mange kjente fjes som må få vist seg fram. 

Som en ny, full tv-sesong kunne dette vært supert. 
Som spillefilm blir det for kompakt og kaotisk. 
